## Labora formarà en capacitats digitals 37.800 dones desocupades per a millorar la seua inserció al món laboral

*** Amb aquesta ajuda, es busca potenciar l’emprenedoria digital i el desenvolupament rural, així com reduir la bretxa de gènere al llarg de 40 hores d’ensenyament
* Podrà oferir-se formació en creació de pàgines web, telemàrqueting, intel·ligència artificial, impressió en 3D o disseny de videojocs, entre d'altres**

El *Diari Oficial de la Comunitat Valenciana* ha publicat les ajudes que convoca Labora perquè dones inscrites en el Servei Valencià d’Ocupació i Formació com a demandants d’ocupació reben formació en habilitats digitals. Un total de 37.800 dones podrien ser beneficiàries d’aquesta iniciativa, que té com a objectiu millorar la seua ocupabilitat, preferentment de les que viuen en municipis amb menys de 30.000 habitants.

Entre l’oferta formativa que s’oferirà es troben especialitats com gestió informatitzada de vendes, creació de pàgines web, disseny de videojocs, impressió en 3D, telemàrqueting, intel·ligència artificial, dades massives o comerç electrònic, entre d'altres.

Aquesta formació, que l'oferiran empreses, entitats privades sense ànim de lucre, entitats locals públiques i organitzacions sindicals, podrà consistir en una sola especialitat formativa o en diverses de 40 hores. Es faran de manera presencial i els grups seran de 12 alumnes.

No obstant això, les alumnes tindran l’opció de realitzar-la totalment o parcialment a través d’una aula virtual o en modalitat híbrida, és a dir, la meitat amb alumnat a l’aula i la resta a distància, mitjançant la reproducció en continu (*streaming*). En tot cas, com que les classes s’impartiran en directe i en un horari que serà com a màxim de 8 hores diàries, es considerarà presencial.

Cal esmentar que, malgrat tindre preferència les dones inscrites com a demandants de feina, les inscrites *a*) en millora d’ocupació i/o *b*) en situació de suspensió de contracte o reducció de jornada com a conseqüència d’un ERO (expedient de regulació d’ocupació), dins d’aquest grup, tindran prioritat les que compten amb un contracte temporal o a temps parcial.

Aquestes subvencions són necessàries per tal d’aconseguir una reducció en la bretxa digital. Així, segons afirma l’informe [“La bretxa digital de gènere a la Comunitat Valenciana: descripció i anàlisi de dades”](https://brechadigital.gva.es/documents/173628581/173628739/2022+UV+INFORME+MACROENCUESTA-CAS/27ce6782-c6ce-4081-b24b-7250c549dde3), els homes tendeixen a tindre més accés a terminals que les dones, per tant, aquestes es troben en desigualtat.

L’Observatori de Bretxa Digital conclou que “les dones han obtingut puntuacions més elevades en alguns indicadors que mostren que continuen sent relegades, en major manera, a tasques de reproducció i cures (com pot ser contacte amb professorat o a l’àmbit de l’atenció sanitària), mentre que són els homes els qui acaben acomplint altres tasques de més estatus (relacions amb administracions públiques), i això indica menys participació de les dones en els assumptes públics”.

Així mateix, s’extreu que les dones que durant els darrers tres mesos no han utilitzat Internet ha sigut més per una manca de servei (no una tria), mentre que els homes té més a veure amb una elecció basada en desinterés, rebuig. Cal remarcar que “els nivells més baixos d’autoconfiança i capacitació presentats per les dones han d’entendre’s amb relació a la menor freqüència d’utilització que exerceixen”, per la qual cosa cal facilitar les eines adients a la població femenina per a assolir la igualtat digital efectiva.

Per a poder ser destinatària d’aquestes ajudes, és imprescindible estar donada d’alta en Labora, i en [aquest tutorial](https://www.youtube.com/watch?v=PceKIEIbTqQ&t=5s&ab_channel=GVALabora) es poden seguir els passos per a efectuar-ho. No obstant això, si hi ha qualsevol dubte, el més recomanable és contactar amb l’Espai Labora corresponent. Així mateix, cal remarcar la importància de tindre actualitzades les dades a l’apartat d’autoentrevista del [PuntLabora](https://www.youtube.com/watch?v=A4eHc_vx4Og&ab_channel=GVALabora): telèfon, adreça electrònica, títols, cursos i, sobretot, les professions.

Fecha: 01/09/2023